text: Minister: Er I sikre på, at I klar?
  03 august 2015 kl. 04.43
  Sundhedsministeren spørger nu, om Region Syddanmark er helt klar til, at et nyt firma overtager ambulancekørslen.
  Baggrunden er, at Bios - der overtager ambulancekørslen i store dele af Region Syddanmark den 1. september - stadig mangler at ansætte reddere.
  Ifølge regionen skal der bruges omkring 560 reddere, men Bios mangler stadig at rekruttere et par hundrede, og det får sundheds- og ældreminister Sophie Løhde (V) til at reagere:
  - Det er fuldstændig afgørende, at regionens borgere kan være helt trygge ved, at de også efter 1. september kan blive kørt til sygehuset i en ambulance, hvis de for eksempel bliver ramt af et hjertestop.
  - Jeg vil bede mit ministerium tage kontakt til Region Syddanmark for at få en status på, hvordan det skrider frem med tilrettelæggelsen af den fremtidige ambulancekørsel i regionen, lyder det i en e-mail fra ministeren til Politiken.
  &nbsp;Se formanden for præhospitalsudvalget, Thyge Nielsen, forklare, hvordan tyske reddere kan blive en mulig løsning på det manglende personale. (Varighed: 1:14)
  &nbsp;
  